Maqui' pin iri na iri' xec nein ca cao' querec te e' cacain capam' ca om joc wanan wa pain ca to' memerem nein ne,
pain xec nein ca to' pa' taxipa' cacain wijimain taramaji ovelha ca to' mam' pe wet nonon pain ca witan ca' cacain Egito oro hwanana pane,
tomi' querec ac cocon na Jeju co taxipa' ca ma':
Main ca ara to jein maparut pain carawa nein Páscoa pain ca cao' querec te nexi' quem nonon.
Tomi' xo' ac tococwa na,
ma' 2 nana co tomi' xo' ca ma'.
Xuruxut mama' jein cidade ma'.
Xut cam' ac cuhu' tara wari' co an nain caji tapaxi' pain com.
Ja' ja' corom mao ac hun tara pain xirim.
Tomi' ac hun tara waximain xirim ma':
Tomi' nem Taramaxicon nuxut co ca' na taxipa' capijacon Iri' Jam ta.
Main man ca tomi' pe mapa' pane,
ca cao' querec te to xin urut pain carawa nein Páscoa quem nem.
Cao' querec te wi ta' cocon co taxipa' ta' cwa' nem ta ac hun tara.
Main i ca',
piri' mama' xi' ta ac cuhu' tara.
Querec jein ta ac cuhu' tara pain cote ne manain xiricon ma',
ca wara awori to ne oro coximinain ma'.
Wara ara an to xo' jein pain i cain,
ma' ta cao' querec te iri' ta ac tococwa na.
Ma ac caca na,
mama' ac cacain na cidade.
Mam' ac cocon na wari' co tomi' ca Jeju,
mam' nanain manain xirim ca tomi' ca quem.
Ara an to xo' ac cacain na carawa ca cao' querec te xi' caca pain Páscoa quem.
Xo' um pin iri na ne,
maqui' ac ca na Jeju.
Wirico,
wiricoco co taxipa' ca ma',
co ma' 12 nana ma',
maqui' ac caca na.
Cao' xi' ta,
xao to ho' ac xucucun na,
cao' cao' ac caca na.
Cao' cao',
tomi' ho' na Jeju:
Ma' napari' co quep xiho' toton nonon co noc nanapa' ma',
co quep xim nanapa' ma' nonon.
Win ma' nuhu' ta nonon.
Tomi' iri'o' inuhu',
tomi' mi' tarapa' cocon co noc nanapa' ta nonon.
Tomi' xaxa' tamana ac caca na.
Wata' tara pum ra ac con na xucun ma',
wata' tara pum ra ac cocon na oro xucucun ma' quem.
Wata' tara pum ra wata' tara pum ra xam' nonon.
Win ma' nuhu' cwa' ac tococwa na.
Win ma' nuhu' pain ca taxipa' mahu' ca',
pain ca ma' 12 hwe ca'.
Wirico tara co xin cam wi napa' pain capam' pain too ca mam' cao' wa ca' tata.
Mi' pin ta' paxi' ina pain ca Iri' Wari' ta' ca'.
Win ne ca xirao' pe cacapa' oro profeta pane.
Mi' pin ta' paxi' ina.
Ane ximin pan ta' ca co ma' co tomi' mi' xim napa' cocon co noc nanapa' ma' ne,
co quep xim nanapa' ma'.
Ximin tara.
Hohot xira pain ca om pan' ne ca pije' nucun cam jicon ta na ca tomi' tococwa ma'.
Cao' ac caca na,
cao' cao'.
An ac cain na capam' Jeju.
Tomi' querec te urut pum pain ca mi' maparut pain capam' ca' quem Te na,
jicat caracan ac cain na,
mi' ac tococwa pain na.
Ma' ta.
Cao' jein.
Capam' ca',
an xiho' nain cwere ta ac tococwa na.
An ac cain na ca mam' toc wa ca ji'ao pe xine comi memem ma' quem.
Tomi' querec te urut pum pain ca mi' maparut pain comi memem ca' quem Te iri na ne,
an mi' ac tococwa pain na.
Toc toc pi' pin ac caca na.
Comi memem ca',
an xiho' nain cocu ta ac tococwa na.
Je ca to' querec pin' cuhu' pain ca tomi' an pe xo' mi' cuhu' Iri' Jam cwa',
pain ca to' witan xim cuhu' ca'.
Ao mao iri tara cocu pain ca mi' pin ta' ne ca' ne,
je win ara pin tain cain ca wara tomi' an pe nucun.
Mija tatara oro wari' co mi' pin caho' ta' ta' quem.
Om ta toc mami' tain comi memem ta ac tococwa na.
Tomi' iri'o' inuhu',
om ta toc mami' tain comi memem.
Om om,
maqui' pa' ac capa' tara iri' xec nein ca toc pe tain ta' pain i cain,
pain ca taramaxicon pe ca Te cwain,
toc ac tain xocori tara pain i cain ta na ca tomi' tococwa ma'.
Com iri nanain tamara' pain ca in ac cocon Iri' Jam ne,
hwerehwet mama' ac caca na,
mama' ac cacain na Pacun Nein Oliveira ma'.